CELEX: 62009TN0068
Language: fi
Date: 2009-02-18 00:00:00
Title: Asia T-68/09: Kanne 18.2.2009 – Soliver v. komissio

18.4.2009   
            
            
               FI
            
            
               Euroopan unionin virallinen lehti
            
            
               C 90/32
            
         Kanne 18.2.2009 – Soliver v. komissio
   (Asia T-68/09)
   2009/C 90/50
   Oikeudenkäyntikieli: hollanti
   
      Asianosaiset
   
   
      Kantaja: Soliver NV (Roeselare, Belgia) (edustajat asianajajat H. Gilliams ja J. Bocken)
   
      Vastaaja: Euroopan yhteisöjen komissio
   
      Vaatimukset
   
   Kantaja vaatii, että ensimmäisen oikeusasteen tuomioistuin:
   
               —
            
            
               kumoaa asiassa nro COMP/39.125 – Autoglas 12.11.2008 tehdyn komission päätöksen 1 artiklan siltä osin kuin siinä katsotaan selvitetyksi, että kantaja on osallistunut siinä todettuun kilpailusääntöjen rikkomiseen 19.11.2001–11.3.2003;
            
         
               —
            
            
               kumoaa komission asiassa nro COMP/39.125 – Autoglas 12.11.2008 tekemän päätöksen 2 artiklan siltä osin kuin siinä on määrätty kantajalle 4 396 000 euron sakko;
            
         
               —
            
            
               toissijaisesti alentaa huomattavasti kantajalle määrättyä sakkoa;
            
         
               —
            
            
               joka tapauksessa velvoittaa komission korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kantaja vetoaa kanteensa tueksi ensinnäkin EY 81 artiklan ja ETA-sopimuksen 53 artiklan rikkomiseen, perusteluvelvollisuuden laiminlyöntiin sekä selvästi virheelliseen tosiseikkojen arviointiin. Kantaja lausuu, että kanteen kohteena olevassa päätöksessä on perusteettomasti katsottu, että kantaja olisi 19.11.2001–11.3.2003 osallistunut riidanalaisen päätöksen 1 artiklassa todettuun kilpailusääntöjen rikkomiseen.
   Toiseksi kantaja vetoaa siihen, ettei komission käyttämää myynnin arvoa ole perusteltu, ettei se ole sakon laskentaa koskevien suuntaviivojen mukainen, ettei se anna kantajalle mahdollisuutta asianmukaiseen puolustautumiseen ja että se on syyttömyysolettaman ja yhdenvertaisuusperiaatteen vastainen.
   Kolmanneksi kantaja vetoaa yhdenvertaisuusperiaatteen, suhteellisuusperiaatteen, sakon laskentaa koskevien suuntaviivojen ja perusteluvelvollisuuden noudattamatta jättämiseen. Kantajan mukaan komissio on käyttänyt kantajan sakon perusmäärän laskemiseen kohtuuttoman suurta prosenttiosuutta myynnin arvosta.
   Neljänneksi kantaja vetoaa suhteellisuusperiaatteen ja yhdenvertaisuusperiaatteen loukkaamiseen sekä selvästi virheelliseen tosiseikkojen arviointiin, koska komissio on kertonut kantajan myynnin arvon niiden vuosien lukumäärällä, joina kantajan on väitetty osallistuneen päätöksen 1 artiklassa todettuun kilpailusääntöjen rikkomiseen.
   Viidenneksi kantaja vetoaa taannehtivan oikeusvaikutuksen kiellon rikkomiseen. Kantajan mukaan komissio soveltaa sakon laskentaa koskevia vuoden 2006 suuntaviivoja (1) väitettyyn rikkomiseen, joka oli päättynyt jo ennen sakon laskentaa koskevien kyseisten suuntaviivojen julkistamista.
   Kuudenneksi kantaja vetoaa yhdenvertaisuusperiaatteen ja suhteellisuusperiaatteen loukkaamiseen sekä selvästi virheelliseen tosiseikkojen arviointiin, koska komissio on korottanut kantajalle määrätyn sakon perusmäärää lisämäärällä, joka on ollut 16 prosenttia myynnin arvosta.
   Seitsemänneksi kantaja vetoaa EY 81 artiklan ja suuntaviivojen rikkomiseen, koska komissio on kantajan sakon määrää laskiessaan kieltäytynyt ottamasta huomioon useita lieventäviä seikkoja kantajan osalta.
   
      (1)  Suuntaviivat asetuksen n:o 1/2003 23 artiklan 2 kohdan a alakohdan mukaisesti määrättävien sakkojen laskennasta (ETA:n kannalta merkityksellinen teksti) (EUVL 2006 C 210, s. 2).